PRAVILNIK

O PREVENTIVNIM MERAMA ZA BEZBEDAN I ZDRAV RAD PRI KORIŠĆENJU SREDSTAVA I OPREME ZA LIČNU ZAŠTITU NA RADU

("Sl. glasnik RS", br. 92/2008 i 101/2018)

***I. Opšte odredbe***

**Član 1**

Ovim pravilnikom propisuju se minimalni zahtevi koje je poslodavac dužan da ispuni u obezbeđivanju primene preventivnih mera pri korišćenju sredstava i opreme za ličnu zaštitu na radu.

**Član 2**

Sredstva i oprema za ličnu zaštitu na radu, u smislu ovog pravilnika, jesu sva sredstva i oprema koje zaposleni nosi, drži ili na bilo koji drugi način koristi na radu, sa ciljem da ga zaštiti od jedne ili više istovremeno nastalih opasnosti i/ili štetnosti, odnosno da otkloni ili smanji rizik od nastanka povreda i oštećenja zdravlja.

Sredstva i oprema za ličnu zaštitu na radu, u smislu ovog pravilnika, jesu i sva pomoćna sredstva ili dodaci koja su namenjena za ostvarivanje cilja iz stava 1. ovog člana.

Sredstvima i opremom za ličnu zaštitu na radu, u smislu ovog pravilnika, ne smatraju se:

1) obično radno odelo ili uniforma, koje nije posebno namenjeno za zaštitu bezbednosti i zdravlja na radu zaposlenog;

2) sredstvo i oprema koje koriste zaposleni u službama za prvu pomoć i spasavanje;

3) sredstva i oprema za ličnu zaštitu vojnika, policajaca i zaposlenih u drugim državnim organima, koja su utvrđena posebnim propisima;

4) sredstva i oprema namenjena za zaposlene u drumskom saobraćaju;

5) sportska sredstva i oprema;

6) sredstva i oprema za samoodbranu i zastrašivanje;

7) prenosni uređaji i aparati za otkrivanje i javljanje opasnosti i smetnji.

**Član 3**

Sredstva i opremu za ličnu zaštitu na radu koristi zaposleni na radnom mestu i u radnoj okolini, odnosno prilikom obavljanja poslova i radnih aktivnosti, na kojima se opasnosti i/ili štetnosti, odnosno rizici od nastanka povreda i oštećenja zdravlja, ne mogu otkloniti ili u dovoljnoj meri smanjiti primenom tehničkih, tehnoloških, organizacionih i drugih mera u oblasti bezbednosti i zdravlja na radu.

***II. Obaveze poslodavca***

**1. Obezbeđivanje sredstava i opreme za ličnu zaštitu na radu**

**Član 4**

Poslodavac je dužan da zaposlenom obezbedi korišćenje sredstava i opreme za ličnu zaštitu na radu.

**Član 5**

Poslodavac je dužan da obezbedi zaposlenom sredstva i opremu za ličnu zaštitu na radu koja moraju da:

1) budu izrađena u skladu sa propisima o bezbednosti proizvoda;

2) odgovaraju postojećim uslovima na radnom mestu i u radnoj okolini;

3) budu namenski izrađena za otklanjanje ili smanjenje rizika na radnom mestu i kao takva ne smeju da povećavaju postojeće ili proizvedu nove rizike za bezbednost i zdravlje zaposlenih;

4) odgovaraju specifičnim ergonomskim zahtevima na radnom mestu i zdravstvenom stanju zaposlenog;

5) budu tako izrađena da ih zaposleni može pravilno i na jednostavan način koristiti i posle podešavanja, popravke, dorade i sl.

Kada zaposleni, zbog više opasnosti i štetnosti kojima je izložen, mora koristiti istovremeno različita sredstva i/ili opremu za ličnu zaštitu na radu, poslodavac je dužan da obezbedi da ta sredstva i oprema budu međusobno prilagodljiva i da pri tome efikasno štite zaposlenog od opasnosti i štetnosti kojima je izložen na radu.

**2. Određivanje sredstava i opreme za ličnu zaštitu na radu**

**Član 6**

Poslodavac je dužan da odredi sredstva i opremu za ličnu zaštitu na radu na osnovu procene rizika od nastanka povreda i oštećenja zdravlja zaposlenih, odnosno prepoznatih i utvrđenih opasnosti i štetnosti kojima su zaposleni izloženi na radnom mestu i u radnoj okolini.

Poslodavac je dužan da sačini Pregled opasnosti i štetnosti koje zahtevaju korišćenje sredstava i/ili opreme za ličnu zaštitu na radu (Prilog 1), kao i da odredi sredstva i opremu za ličnu zaštitu na radu koja odgovaraju Pregledu sredstava i opreme za ličnu zaštitu na radu (Prilog 2).

Prilozi iz stava 2. ovog člana odštampani su uz ovaj pravilnik i čine njegov sastavni deo.

**Član 7**

Poslodavac određuje vrstu sredstava i/ili opreme za ličnu zaštitu na radu i uslove njihovog korišćenja koji odgovaraju stanju na radnom mestu i u radnoj okolini, uzimajući u obzir vrstu i učestalost izlaganja opasnostima i štetnostima, nivo rizika, karakteristike radnog mesta i efikasnost zaštite zaposlenog sredstvima i opremom za ličnu zaštitu na radu u odnosu na uslove u kojima mora da ih koristi.

**3. Procena sredstava i opreme za ličnu zaštitu na radu**

**Član 8**

Poslodavac je dužan da pre izbora sredstava i opreme za ličnu zaštitu na radu, koju planira da izda na korišćenje zaposlenom, izvrši procenu da li ista ispunjavaju zahteve iz čl. 5. i 6. ovog pravilnika.

Procena obuhvata sledeće elemente:

1) analizu i procenu rizika koji ne mogu da se otklone ili smanje drugim merama;

2) osobine koje mora da poseduje sredstvo i/ili oprema za ličnu zaštitu na radu da bi efikasno otklonila ili smanjila rizike iz tačke 1) ovog stava, kao i rizike koji mogu nastati korišćenjem tog sredstva i/ili opreme;

3) upoređivanje osobina sredstva i/ili opreme koja može da se nabavi, a koja ispunjava uslove iz tačke 2) ovog stava.

Poslodavac je dužan da procenu iz stava 1. ovog člana izmeni i dopuni uvek kada dođe do promena u bilo kom njenom elementu.

**4. Korišćenje sredstava i opreme za ličnu zaštitu na radu**

**Član 9**

Poslodavac je dužan da izda na korišćenje odgovarajuća sredstva i opremu za ličnu zaštitu na radu zaposlenom koji radi na poslovima utvrđenim u Pregledu sredstava i opreme za ličnu zaštitu na radu prema poslovima koji zahtevaju njihovo korišćenje (Prilog 3).

Prilog iz stava 1. ovog člana odštampan je uz ovaj pravilnik i čini njegov sastavni deo.

Poslodavac je dužan da pri davanju na korišćenje sredstva i/ili opreme za ličnu zaštitu na radu zaposlenom, poštuje načelo prema kome su sredstvo i/ili oprema za ličnu zaštitu na radu namenjeni za njegovo lično korišćenje.

Kada okolnosti zahtevaju da određeno sredstvo i/ili opremu za ličnu zaštitu na radu koristi više zaposlenih, poslodavac je dužan da preduzme sve što je potrebno da takvo korišćenje ne ugrozi zdravlje i higijenu zaposlenih.

**Član 10**

Poslodavac je dužan da obezbedi da korišćenje sredstava i/ili opreme za ličnu zaštitu na radu ne prouzrokuje finansijske obaveze za zaposlene.

Poslodavac je dužan da zaposlenom na korišćenje da samo ispravna sredstva i/ili opremu za ličnu zaštitu na radu, pri čemu potrebnim čuvanjem, održavanjem, popravkama i zamenama obezbeđuje zadovoljavajuće higijensko stanje sredstava i/ili opreme za ličnu zaštitu na radu.

Poslodavac obezbeđuje da zaposleni koriste sredstva i/ili opremu za ličnu zaštitu na radu isključivo u skladu sa njihovom namenom, osim u izuzetnim i specifičnim slučajevima.

Poslodavac je dužan da obezbedi da zaposleni budu upoznati i da koriste sredstva i/ili opremu za ličnu zaštitu na radu u skladu sa svim bezbednosno-tehničkim podacima za ta sredstva i/ili opremu za ličnu zaštitu na radu.

Poslodavac je dužan da obezbedi dokumentaciju u kojoj su navedeni podaci iz stava 4. ovog člana na jeziku koji zaposleni razume.

**Član 11**

Poslodavac je dužan da, blagovremeno i pre početka korišćenja sredstava i/ili opreme za ličnu zaštitu na radu, upozna zaposlenog sa rizicima od nastanka povreda i oštećenja zdravlja, zbog kojih ima obavezu da koristi data sredstva i/ili opremu za ličnu zaštitu na radu.

Poslodavac je dužan da teorijski i praktično osposobi zaposlene za pravilno korišćenje sredstava i/ili opreme za ličnu zaštitu na radu.

Praktično osposobljavanje zaposlenih, iz stava 2. ovog člana, podrazumeva demonstraciju korišćenja.

***III. Obaveštavanje zaposlenih***

**Član 12**

Poslodavac je dužan da zaposlenima ili njihovim predstavnicima za bezbednost i zdravlje na radu obezbedi sve informacije koje se odnose na bezbednost i zdravlje na radu, a naročito o merama koje se preduzimaju u cilju zaštite bezbednosti i zdravlja na radu zaposlenih pri korišćenju sredstava i opreme za ličnu zaštitu na radu.

***IV. Saradnja poslodavca i zaposlenih***

**Član 13**

Poslodavac i zaposleni, odnosno njihovi predstavnici za bezbednost i zdravlje na radu dužni su da sarađuju u vezi sa svim pitanjima koja se odnose na korišćenje sredstava i opreme za ličnu zaštitu na radu, u skladu sa zakonom kojim se uređuje bezbednost i zdravlje na radu.

Zaposleni i njihovi predstavnici imaju pravo na uvid u dokumentaciju koja se odnosi na sredstva i opremu za ličnu zaštitu na radu, a koja predstavlja osnov za njihovo određivanje i korišćenje.

***V. Prelazne i završne odredbe***

**Član 14**

Poslodavci koji su, pre stupanja na snagu ovog pravilnika, započeli obavljanje delatnosti, odnosno obezbedili korišćenje sredstava i opreme za ličnu zaštitu na radu dužni su da svoje poslovanje usklade sa odredbama ovog pravilnika u roku od godinu dana od dana stupanja na snagu ovog pravilnika.

**Član 15**

Danom stupanja na snagu ovog pravilnika prestaje da važi Pravilnik o sredstvima lične zaštite na radu i ličnoj zaštitnoj opremi ("Službeni list SFRJ", broj 35/69).

**Član 16**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".

**Prilog 1**

**PREGLED OPASNOSTI I ŠTETNOSTI KOJE ZAHTEVAJU KORIŠĆENJE SREDSTAVA I/ILI OPREME ZA LIČNU ZAŠTITU NA RADU**

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | | | **OPASNOSTI I ŠTETNOSTI** | | | | | | | | | | | | | | | | | | | | |
| FIZIČKE | | | | | | | | | | | HEMIJSKE | | | | | | BIOLOŠKE | | | |
| MEHANIČKE | | | | | TOPLOTNE | | PRI KORIŠĆENJU ELEKTRIČNE ENERGIJE | ZRAČENJA | | BUKA | AEROSOLI | | | TEČNOSTI | | GASOVI I PARE | patogene bakterije | patogeni virusi | gljivice | nemikrobski biološki atigeni |
| pad sa visine | udarac, sudar, prignječenje | ubod, okrznuće | vibracije | okliznuće - pad | vrelina | hladnoća | nejonizujuća | jonizujuća | prašina | dim | para | potapanje | prskanje, brizganje |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 |
| **D E L O V I   T E L A** | **g l a v a** | Lobanja |  |  |  |  |  |  |  |  |  |  |  |  |  |  |  |  |  |  |  |  |  |
| Uši |  |  |  |  |  |  |  |  |  |  |  |  |  |  |  |  |  |  |  |  |  |
| Oči |  |  |  |  |  |  |  |  |  |  |  |  |  |  |  |  |  |  |  |  |  |
| Disajni putevi |  |  |  |  |  |  |  |  |  |  |  |  |  |  |  |  |  |  |  |  |  |
| Lice |  |  |  |  |  |  |  |  |  |  |  |  |  |  |  |  |  |  |  |  |  |
| Cela glava |  |  |  |  |  |  |  |  |  |  |  |  |  |  |  |  |  |  |  |  |  |
| **r u k a** | Šaka |  |  |  |  |  |  |  |  |  |  |  |  |  |  |  |  |  |  |  |  |  |
| Ostali delovi |  |  |  |  |  |  |  |  |  |  |  |  |  |  |  |  |  |  |  |  |  |
| **n o g a** | Stopalo |  |  |  |  |  |  |  |  |  |  |  |  |  |  |  |  |  |  |  |  |  |
| Ostali delovi |  |  |  |  |  |  |  |  |  |  |  |  |  |  |  |  |  |  |  |  |  |
| **o s t a l o** | Koža |  |  |  |  |  |  |  |  |  |  |  |  |  |  |  |  |  |  |  |  |  |
| Trup |  |  |  |  |  |  |  |  |  |  |  |  |  |  |  |  |  |  |  |  |  |
| Unutrašnji organi |  |  |  |  |  |  |  |  |  |  |  |  |  |  |  |  |  |  |  |  |  |
| Celo telo |  |  |  |  |  |  |  |  |  |  |  |  |  |  |  |  |  |  |  |  |  |

**Prilog 2**

**PREGLED SREDSTAVA I OPREME ZA LIČNU ZAŠTITU NA RADU**

1. ZAŠTITA GLAVE

- zaštitni šlem za korišćenje u industriji (rudarstvo, građevinarstvo i druge industrije),

- industrijske zaštitne kape, šeširi, mreže za kosu - sa ili bez štitnika za oči, za zaštitu skalpa,

- zaštitne kapuljače, marame i dr. (od tkanine, nepropusne tkanine, itd.).

2. ZAŠTITA SLUHA

- antifoni i slične naprave,

- šlem sa potpunom akustičnom zaštitom,

- naušnice koje mogu da se pričvrste na industrijske šlemove

- štitnici za uši sa prijemnikom za nisko-frekventnu indukciju,

- štitnici za uši sa opremom za komunikaciju.

3. ZAŠTITA OČIJU I LICA

- naočare,

- zaštitne naočare,

- naočare koje štite od rendgenskog, ultraljubičastog, infracrvenog, laserskog i drugog zračenja,

- štitnici za lice,

- maske i šlemovi za zavarivanje (ručne maske, maske koje se pričvršćuju trakom za glavu ili maske koje mogu da se pričvrste na zaštitne šlemove).

4. ZAŠTITA DISAJNIH ORGANA

- filtrirajući aparati, maske ili polumaske sa filterima za prašinu, gasove i radioaktivnu prašinu,

- izolacioni aparati sa crevom za dovod svežeg ili komprimovanog vazduha sa maskom za celo lice, polumaskom ili sklopom usnika,

- uređaji za zaštitu organa za disanje sa pokretnom maskom za zavarivanje,

- ronilački aparat,

- ronilačko odelo.

5. ZAŠTITA RUKU I ŠAKA

- rukavice za zaštitu pri:

- radu sa opremom za rad (od uboda, posekotina, vibracija i sl.),

- radu sa hemikalijama,

- korišćenju električne energije i visokim temperaturama,

- rukavice kod kojih su svi prsti zajedno osim palca,

- navlake za prste,

- zaštitni rukavi,

- štitnik za zglob šake pri teškom radu,

- rukavice bez prstiju,

- zaštitne rukavice.

6. ZAŠTITA STOPALA I NOGU

- plitke cipele, plitke čizme, duboke čizme, zaštitne čizme,

- cipele koje mogu brzo da se razvežu i skinu,

- cipele sa dodatnim ojačanjem u predelu prstiju (sa čeličnom kapnom i sl.),

- cipele i kaljače sa đonovima otpornim na dejstvo toplote,

- cipele, čizme i kaljače otporne na dejstvo toplote,

- termo-cipele, čizme i kaljače,

- cipele, čizme i kaljače otporne na vibracije,

- antistatičke cipele, čizme i kaljače,

- izolacione cipele, čizme i kaljače,

- čizme za rukovaoce testerom sa lancem,

- cokule,

- štitnici za kolena i potkolenice,

- umetnuti štitnici svoda stopala,

- kamašne,

- uložne tabanice koje mogu da se uklone (otporne na visoku temperaturu, probadanje ili znojenje),

- klinovi koji mogu da se uklone, za hod po ledu, snegu ili klizavom terenu.

7. ZAŠTITA KOŽE

- zaštitne kreme/masti.

8. ZAŠTITA TRUPA I ABDOMENA

- zaštitni prsluci, jakne i kecelje za zaštitu pri radu sa opremom za rad (od probadanja, posekotina, prskanja rastopljenog metala, itd.),

- zaštitni prsluci, jakne i kecelje za zaštitu pri radu sa hemikalijama,

- termo prsluci,

- prsluci za spasavanje,

- kecelje za zaštitu od rendgenskog zračenja,

- opasači za telo.

9. ZAŠTITA CELOG TELA:

- oprema za sprečavanje padova:

- oprema za sprečavanje padova sa visine i u dubinu (potpuna oprema sa svim pratećim elementima),

- oprema za sprečavanje padova sa apsorberom kinetičke energije (puna oprema sa svim pratećim elementima),

- uređaji koji pridržavaju telo (zaštitni opasač),

- zaštitna odeća:

- zaštitno radno odelo (iz dva dela ili jednodelno),

- odelo za zaštitu pri radu sa opremom za rad (od probadanja, posekotina, itd.),

- odelo za zaštitu pri radu sa hemikalijama,

- odelo za zaštitu od prskanja rastopljenog metala i infracrvenog zračenja,

- odelo koje je otporno na visoke temperature,

- termo odelo,

- odelo za zaštitu od radioaktivnog zračenja,

- odelo za zaštitu od prašine,

- odelo za zaštitu od gasova,

- odelo od fluorescentnih ili reflektujućih materijala i prateći elementi (trake za ruke, rukavice, itd.),

- zaštitni pokrivači.

**Prilog 3**

**PREGLED SREDSTAVA I OPREME ZA LIČNU ZAŠTITU NA RADU PREMA POSLOVIMA KOJI ZAHTEVAJU NJIHOVO KORIŠĆENJE**

1. ZAŠTITA GLAVE (ZAŠTITA LOBANJE)

**Zaštitni šlemovi**

- građevinski radovi, pre svega radovi na, ispod ili u blizini skela i podignutim mestima za rad, podizanje i skidanje oplata, sastavljanje i montiranje, rad na skelama i rad na rušenju građevinskih objekata,

- rad na čeličnim mostovima, metalnim konstrukcijama, stubovima, tornjevima, metalnim hidrauličnim postrojenjima, u železarama, valjaonicama, velikim kontejnerima, velikim cevovodima, kotlarnicama i elektranama,

- rad u jamama, rudarskim oknima, rovovima i tunelima,

- rad sa zemljom i kamenom,

- rad u podzemnim kopovima, kamenolomima, površinskim kopovima, rad na odvoženju uglja,

- rad na mašinama za bušenje zemlje,

- miniranje,

- rad u blizini liftova, pogonskih mehanizama liftova, dizalica i transportera,

- rad na visokim pećima, u čeličanama, u topionicama, u valjaonicama, na obradi metala, kovanju i livenju,

- rad sa industrijskim pećima, kontejnerima, mašinama, silosima, bunkerima i cevovodima,

- brodogradnja,

- premeštanje vagona (manevrisanje),

- rad u klanicama.

2. ZAŠTITA STOPALA

**Zaštitne cipele sa neprobojnim đonovima**

- rad na osnovnim konstrukcijama, rad na temeljima i rad na izgradnji saobraćajnica (puteva),

- rad na skelama,

- rušenje građevinskih objekata, zidova i konstrukcija,

- rad sa betonskim građevinskim elementima koji uključuje i podizanje i skidanje oplata,

- rad na gradilištima i skladištima,

- rad na krovu.

**Zaštitne cipele bez neprobojnih đonova**

- rad na čeličnim mostovima, metalnim konstrukcijama, stubovima, tornjevima, liftovima, metalnim hidrauličnim postrojenjima, u železarama, valjaonicama, velikim kontejnerima, velikim cevovodima, dizalicama, kotlarnicama i elektranama,

- gradnja peći, instalacija za grejanje i ventilaciju i sklapanje metalnih delova,

- rad na rekonstrukciji i održavanju,

- rad na visokim pećima, u čeličanama, u topionicama, u valjaonicama, na obradi metala, kovanju, na toplom presovanju i izvlačenju,

- rad u kamenolomima i površinskim kopovima, rad na odvoženju uglja,

- rad na obradi i preradi kamena,

- rad na proizvodnji ravnog stakla i staklenih predmeta,

- rad sa kalupima u keramičkoj industriji,

- rad na oblaganju peći u keramičkoj industriji,

- rad na odlivcima u keramičkoj industriji i industriji građevinskih materijala,

- transport i skladištenje,

- rad sa zamrznutim komadima mesa i paketima konzervisane hrane,

- brodogradnja,

- premeštanje železničkih vagona - manevrisanje.

**Zaštitne cipele sa potpeticama ili klinovima i neprobojnim đonovima**

- rad na krovu.

**Zaštitne cipele sa đonovima od izolacionog materijala**

- rad sa i na ekstremno hladnim ili vrućim materijalima.

**Zaštitne cipele koje lako mogu da se skinu**

- u slučajevima kada postoji rizik da će rastopljene materije prodreti u obuću.

3. ZAŠTITA OČIJU ILI LICA

**Zaštitne naočare, štitnici ili maske za lice**

- zavarivanje, brušenje i rezanje,

- rad na zaptivanju i klesarski radovi,

- rad na obradi i preradi kamena,

- rad sa ručnim mehanizovanim alatima,

- rad na mašinama za obradu skidanjem materijala pri čemu nastaju mali - sitni opiljci,

- kovanje,

- uklanjanje i lomljenje delova,

- prskanje abrazivnih materija,

- rad sa kiselinama i bazama, sredstvima za dezinfekciju i korozivnim sredstvima za čišćenje,

- rad sa raspršenim tečnostima,

- rad sa i u blizini rastopljenih materijala,

- rad sa izvorima toplotnog zračenja,

- rad sa laserima.

4. ZAŠTITA DISAJNIH ORGANA

**Sredstva i oprema za zaštitu disajnih organa/izolacioni aparati**

- rad u kontejnerima, zatvorenim prostorima i industrijskim pećima koje rade na gas, gde postoji koncentracija gasa ili nedovoljna koncentracija kiseonika,

- rad u blizini visokih peći,

- rad u blizini gasnih konvertora i gasovoda visokih peći,

- rad u blizini ispusnih otvora visokih peći ukoliko postoji opasnost od dimova i isparenja teških metala,

- rad na oblaganju peći i posuda koje idu u peći gde postoji opasnost od pojave prašine,

- upotreba boja u spreju kada nije obezbeđeno odgovarajuće odstranjivanje prašine,

- rad u oknima, kanalizaciji i ostalim podzemnim prostorima vezanim za kanalizaciju,

- rad u hladnjačama gde postoji opasnost od izlivanja supstance koja se koristi za hlađenje.

5. ZAŠTITA SLUHA

**Štitnici za uši**

- rad na presama za metal,

- rad sa pneumatskim bušilicama,

- rad osoblja koje na aerodromima opslužuje avione,

- pobijanje šipova,

- rad na preradi drveta i tekstila.

6. ZAŠTITA TELA, RUKU I ŠAKA

**Zaštitna odeća**

- rad sa kiselinama i bazama, sredstvima za dezinfekciju i korozivnim sredstvima za čišćenje,

- rad sa ili u blizini vrućih materijala ili na mestima gde se oseća dejstvo povišene temperature,

- rad na proizvodnji ravnog stakla,

- peskarenje,

- rad u komorama za duboko zamrzavanje i hladnjačama.

**Zaštitna odeća od nezapaljivih materijala (vatrootporna odeća)**

- zavarivanje u zatvorenom ili skučenom prostoru.

**Neprobojne kecelje**

- vađenje kostiju i sečenje,

- rad sa ručnim noževima koji podrazumeva povlačenje noža prema telu.

**Kožne kecelje**

- zavarivanje,

- kovanje,

- livenje.

**Zaštita podlaktice**

- vađenje kostiju i sečenje.

**Rukavice**

- zavarivanje,

- rukovanje predmetima sa oštrim ivicama, osim kada je u pitanju oprema za rad kod koje postoji opasnost da će rukavica biti zahvaćena delovima te opreme,

- nebezbedan rad sa kiselinama i bazama.

**Rukavice sa metalnim nitnama ili pletivom**

- vađenje kostiju i sečenje,

- sečenje pri kojem se koriste ručni noževi za proizvodnju mesnih proizvoda i klanje u klanicama,

- zamena noževa na mašinama za sečenje ili rezanje.

7. NEPROMOČIVA ODEĆA

- rad na otvorenom po kiši i hladnom vremenu.

8. ODEĆA OD REFLEKTUJUĆIH MATERIJALA

- rad pri kom zaposleni moraju da budu jasno vidljivi.

9. ZAŠTITNI OPASAČ

- rad na skelama,

- montaža već proizvedenih građevinskih elemenata na visini,

- rad na stubovima.

10. BEZBEDNOSNA UŽAD

- rad u kabinama visokih dizalica,

- rad na visokoregalnim dizalicama,

- rad u visokim delovima tornjeva na bušotinama,

- rad u oknima i kanalizacionim odvodima.

11. ZAŠTITA KOŽE

- rad sa i na preradi i proizvodnji sredstava za premazivanje,

- rad na štavljenju kože.